glossa

Da Claudia Cadruvi / ANR

"Nunpussaivel», pens'jau l'emprima giada ch'jau vom cun auto sper il placat ora. «I na sa betg esser.» La segunda giada ch'jau pass, guard jau pli precis: «El sumeglia giud chau il Renzo.» E la terza giada, parchesch'jau l'auto, turn tar il placat e constatesch: «Igl è Renzo!» El vesa ora coga bain e coga sexy. Ma jau sun trumpada.
Cura che Renzo Blumenthal ha gudagnà il titel dal «Mister Schweiz», ma sun jau legrada. I m'ha fatg da nar plaschair che tut quests schischis che fan l'entir di mo body-building han stuì succumber. Ed in um che lavura en la natira, in pur, ha gudagnà! Quest fatg m'ha laschà crair che concurrenzas da bellezza n'èn forsa tuttina betg uschè banalas
Ma uss? Uss fa Renzo Blumenthal, il pli bel Svizzer, reclama per chautschas suten. E mias pitschnas illusiuns lieuan sco in toc glatsch en la Sahara. Ma pertge sun jau talmain trumpada? In "Mister Schweiz" n'è betg in apostel da morala. El è vegnì elegì perquai ch'el ha in bel corp e vesa ora bain. El è quasi predestinà per far reclama per chautschas suten.
Sco bunamain tut ils auters enconusch jau Renzo Blumenthal sulet ord intervistas en las medias. Là ha el adina ditg ch'el veglia restar fidaivel a sasez, veglia far reclama per sia vallada, per products natirals etc. Ma probabel gudognan ins meglier cun far reclama per sloggi che per chaschiel e liongias da la Lumnezia.
Tgi sa quant ch'il pur suveran ha incassà per star en posa en chautschas suten avant la camera? Speranza bler. Sche Renzo Blumenthal sto schon bittar tut sias devisas e ses principis per il tempel en, lura lain sperar ch'el vegnia almain pajà bain persuenter.
Ed insumma. Als purs vegn ozendi adina predegià ch'els stoppian chattar products da nischa per surviver sco purs. Blumenthal ha fatg quai a moda excellenta. El ha chattà nischas fitg lucrativas ed en il vast senn dal pled schizunt natiralas. I resta sulet da sperar ch'el chattia suenter ses onn sco «Mister Schweiz» puspè la via enavos sin ses bain puril en Lumnezia. Fiss bain donn e putgà da perder per adina in uschè bel pur suveran en nischas uschè bassas da la Bassa.